
[bookmark: _Hlk60828111]על פי סמכותו לפי סעיף 88א(ב) לתקנון המועצות המקומיות (יהודה והשומרון), התשמ"א-1981, האריך הממונה ביהודה ושומרון, ביום 12.7.2015, את המשך גביית האגרות לפי חוק עזר זה עד לתאריך 31.12.2015; ביום  5.5.2016 הוארך האישור לגביית האגרות לפי חוק עזר זה עד לתאריך 30.6.2016; ביום 26.6.2016 הוארך האישור עד לתאריך 31.12.2016. וביום  9.3.2017 הוארך אישור זה עד לתאריך 30.6.2017.

ההארכה - עד למועד הקבוע בה, או עד לאישור חוק עדכני, המוקדם מביניהם.

בתוקף סמכותה לפי סעיפים 68, 76א ו-88 לתקנון המועצות המקומיות (יהודה והשומרון), תשמ"א-1981 (להלן: "התקנון"), מתקינה המועצה המקומית אלפי מנשה חוק עזר זה:
[bookmark: H2_הגדרות]הגדרות
(תיקונים התשע"ו, התשפ"ד)
1.	בחוק עזר זה - 
"אדמה חקלאית" - קרקע שאין עליה בניין, שייעודה על פי תכנית הוא לחקלאות ושלא ניתן לגביה היתר לשימוש למטרה אחרת, ואין משתמשים בה בפועל למטרה אחרת;
"אישור בקשה להיתר בניה" - אישור בקשה למתן היתר בניה בידי מוסד התכנון המוסמך לפי חוק תכנון ערים, כפרים ובנינים (יהודה ושומרון) (מס' 418) מס' 79 לשנת 1966 (להלן - החוק);
"בניה חדשה" - הקמת בנין חדש בנכס או תוספת לבנין קיים הניצב בנכס;
"בניה חורגת" - בנייה חדשה שנבנתה בלא היתר בניה או בסטייה מהיתר;
"בנין"  או "מבנה" - מבנה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע;
"בעל", "נכס" - כהגדרתם בתקנון;
"היטל שצ"פ" או "היטל" - היטל הקמת שטחים ציבוריים פתוחים;
"היתר בניה" - "רישיון" לפי החוק;
"הפרשי הצמדה", "מדד", "תשלומי פיגורים" - כהגדרתם בחוק הרשויות המקומיות (ריבית והפרשי הצמדה של תשלומי חובה), התש"ם-1980 כפי תוקפו בישראל מעת לעת;
"יציע", "עליית גג" - כהגדרתם בפרט 1.00.1 לתוספת השלישית לתקנות התכנון והבניה (בקשה להיתר, תנאיו ואגרות), התש"ל-1970 (להלן - תקנות היתר בניה), כפי תוקפן בישראל מעת לעת;
"המהנדס" - מהנדס המועצה או עובד המועצה שסמכויות מהנדס המועצה הואצלו לו לפי סעיף 65יח' לתקנון;
"המועצה" - מועצה מקומית אלפי מנשה;
"מחסן פריק" - מחסן פריק הבנוי מחומרים קלים, שגודלו אינו עולה על 6 מטרים רבועים וגובהו אינו עולה על 2.05 מ';
"מצללה" - מבנה בלא קירות, שתקרתו משטח הצללה הנסמך על עמודים ובלבד שהמרווחים בין החלקים האטומים של משטח ההצללה מהווים 40% לפחות ממנו;
"מצללה" - כהגדרתה בסעיף 8(ד)(1) בחוק הסדרים במשק המדינה (תיקוני חקיקה להשגת יעדי תקציב), תשנ"ג-1992;
"מרפסת" - חלק חיצון של בנין אשר - 
(1)	רצפתו קשורה לרצפת פנים הבניין ודלת מעבר ביניהם;
(2)	לא יותר משלושת רבעי היקף רצפתו מוקפים קירות;
(3)	לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;
"מרתף" -  חלק מבנין אשר חללו בין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכות הנמצאים במרחק אשר אינו עולה על 1.50 מטר ממישור הקיר החיצוני של הבניין; לעניין זה, "מפלס פני קרקע" ו"מפלס כביש או מדרכה" - גובה של כל אחד מהם במרכז שבין כל תפרי ההתפשטות האמורים או במרכז שבין תפר ההתפשטות הסמוך לקצה הבנין ובין קצה הבניין;
"נכס" - כמשמעותו בסעיף 1 לפקודה;
"נכס אחר" - נכס המיועד לשמש לתכלית שאינה מגורים;
"נכס למגורים" - נכס המיועד לשמש לתכלית מגורים לפי תכנית או היתר לשימוש חורג;
"נכס מעורב" - נכס המיועד או המשמש הן למגורים והן לתכלית שאינה מגורים;
"נפח בניין" - הסכום במ"ק של שטחי כל הקומות בבניין, המוכפלים כל אחד מהם בגובהה של אותה הקומה הנמדד במטר אורך, לפי כללי המדידה שנקבעו בפרט 1.00.5 לתוספת השלישית של תקנות היתר בניה, ולרבות נפח של בנין או תוספת לבנין העתידים להיבנות, שאושרה לגביהם בקשה להיתר בניה - לפי הבקשה שאושרה;
"עבודות לפיתוח שטחים ציבוריים פתוחים" - עבודות לפיתוח שטחים ציבוריים פתוחים, לרבות עשיית עבודות אלה, כולן או חלקן:
(1)	הכנה ואישור תכניות לשטח ציבורי פתוח;
(2)	ביצוע תכניות לשטח ציבורי פתוח לרבות:
א.	הצבת ריהוט גן או פרגולות;
ב.	הצבת מיתקני משחק;
ג.	נטיעות;
ד.	התוויות שבילים;
ה.	ריצוף רחובות;
ו.	התקנת מערכת השקיה;
ז.	התקנת תאורה;
ח.	התקנת מתקני סניטציה לרבות פחי אשפה, שירותים ציבוריים;
ט.	כל עבודה אחרת הדרושה לפיתוח שטח ציבורי פתוח או קשורה בה;
"קומה" - חלל המשתרע בין שתי רצפות סמוכות הנמצאות זו מעל זו, הנמדד על פי גובהו המזערי של אותו חלל, כקבוע בפרט 2.03 לתוספת השניה של תקנות היתר בניה, ככל שנקבע כזה, ולרבות בניני עזר, מרתפים, מרפסות, מחסנים, חדרי מדרגות, מעברים גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה למעט מחסן ששטחו אינו עולה על 6 מ"ר ומצללה ששטחה אינו עולה על 30 מ"ר;
"ראש המועצה" - ראש המועצה לרבות מי שהוסמך על ידו, לעניין חוק עזר זה על פי סעיף 33 לתקנון;
"שטח בניין" - הסכום במ"ר של שטחי כל הקומות בבניין לרבות:
(1)	שטחה של בנייה חורגת; 
(2)	שטחו של בניין או שטחה של תוספת לבניין העתידים להיבנות, שאושרה לגביהם בקשה להיתר בנייה - לפי שטח שאושר;
"שטח המיועד לצרכי ציבור" - שטח לקרקע או שטח בנין המיועד בתכנית לצרכי ציבור;
"שטח המיועד להפקעה" - שטח המיועד לצרכי ציבור אשר מוסד התכנון המוסמך הודיע כי בכוונתו להפקיעו בהתאם לחוק ו/או תחיקת הבטחון;
"שטח קומה" - הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;
"שטח ציבורי פתוח" - שטח המיועד על פי תכנית כשטח ציבורי פתוח פנים שכונתי, או רובעי לשימוש תושבי השכונה, הכולל ריהוט גן או פרגולות או מתקני משחק או נטיעות או התוויות שבילים או רחובות וכיוצא באלה ולרבות כיכר עירונית ומעבר, למעט שטח ציבורי פתוח המיועד לשמש את כלל תושבי המועצה;
בהגדרה זו - 
"כיכר עירונית" - כיכר הממוקמת בסמוך למוסדות צבור או אזור למסחר והכוללת ריצוף או אזורי ישיבה או הצללה או ריהוט גן או אלמנטים מיוחדים אחרים;
"מעבר" - שטח המצוי בין שני כבישים ומאפשר מעבר תשתית וגישה להולכי רגל בלבד; באזורים קשים טופוגרפית, עשוי לכלול תמיכת קירות, מדרגות, אזורים מגוננים ומעט ריהוט גן;
"שטח קרקע" - שטחה הכולל של הקרקע בנכס, לרבות הקרקע שעליה ניצב הבניין;
"תעריפי ההיטל המעודכנים" - תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;
"תעריפי ההיטל שבתוקף" - תעריפי ההיטל שבתוספת הראשונה לפי שיעורם המעודכן ביום התשלום לקופת המועצה;
"המוסד התכנוני המוסמך" - ועדה מקומית ו/או ועדה מיוחדת לתכנון ערים המוקמת לפי צו התכנון;
"תכנית" - כהגדרתה בחוק;
"תעודת גמר" - אישור הועדה המקומית לפי סעיף 37א לחוק;
[bookmark: H2_היטל_שצפ]היטל שצ"פ
2.	היטל שטחים ציבוריים פתוחים נועד למימון הוצאות המועצה בשל הקמת שטחים ציבוריים פתוחים שכונתיים או רובעיים בשטח המועצה, או קנייתם, בלא זיקה לעלות של הקמתם או קנייתם של שטחים ציבוריים פתוחים המשמשים את הנכס נשוא החיוב דווקא; בסעיף זה, "שצ"פ שכונתי או רובעי" - שצ"פ המיועד לשמש את הנכסים המצויים בשכונה או ברובע שבו הוקם השצ"פ, לפי קביעת המהנדס; החליט המהנדס על קביעת שצ"פ שכונתי או רובעי תונח החלטתו במשרד המועצה ותהיה פתוחה לעיון הציבור; הודעה על החלטת המהנדס תפורסם בעיתונות.
[bookmark: H2_החיוב_בהיטל]החיוב בהיטל
3.	א)	היטל שצ"פ יוטל על בעל נכס בהתקיים אחד מאלה:
(1)	תחילת עבודות לפיתוח שטחים ציבוריים פתוחים המיועדים לשמש את הנכס;	
לעניין זה, "תחילת עבודות" - גמר תוכניות לפיתוח השטחים הציבוריים הפתוחים וכן אישור של המהנדס, לפי נוסח שבטופס 1 שבתוספת השניה, לפיו בכוונת המועצה לצאת למכרז ביצוע עבודות כאמור או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור; "שטחים ציבוריים פתוחים המיועדים לשמש את הנכס" - שטחים ציבוריים פתוחים שקבע המהנדס כי הם מיועדים לשמש את הנכס;
(2)	אישור בקשה להיתר בניה בנכס; לא החלו עבודות לפיתוח שטחים ציבוריים פתוחים המיועדים לשימוש הנכס, עד לאישור בקשה להיתר בניה כאמור, יאשר המהנדס לפי טופס 2 שבתוספת השניה כי הליך תכנון העבודות כאמור מצוי בעיצומו וכי תחילת ביצוע העבודות צפויה להתקיים בתוך 12 חודשים ממועד מתן האישור;
(3)	בניה חורגת.
ב)	היטל שעילתו בניה חדשה בנכס או בניה חורגת, ישולם גם אם בוצעו עובדות לפיתוח השטחים הציבוריים הפתוחים לפני תחילת חוק עזר זה.
חישוב ההיטל לנכס למגורים
(תיקון התשפ"ד)
4.	(א)	היטל שצ"פ לנכס למגורים יחושב לפי שטח הקרקע בנכס ושטחו של בנין שבו, וסכומו יהיה הסכום המתקבל ממכפלת שטח הקרקע ושטח הבניין שבנכס בתעריפי ההיטל שבתוספת הראשונה.
(ב)	היטל שעילתו קבועה בסעיף 3(א)(1) ישולם לפי תעריפי ההיטל המעודכנים; היטל שעילתו קבועה בסעיף 3(א)(2) ישולם לפי תעריפי ההיטל שבתוקף.
(ג)	שולם בעד נכס למגורים היטל שצ"פ (להלן - חיוב ראשון) לא ייכללו שטח הקרקע ושטח הבניין בנכס, בעת הטלת החיוב הראשון במניין השטחים לפי סעיף קטן (א), לצורך חישוב ההיטל לפי חוק עזר זה.
(ד)	שולם בעד נכס למגורים היטל לפי חוק עזר זה, יחויב בעל הנכס פעם נוספת בתשלום היטל שצ"פ בעד בניה חדשה שאושרה לאחר ששולם החיוב הראשון ויופחתו שטח הקרקע ושטח הבניין שחושבו במסגרת החיוב הראשון.
(ה)	אושרה בקשה להיתר בניה עבור בניה חדשה תחת בנין שנהרס וששולם בעדו חיוב ראשון, יחושב ההיטל בשל הבניה החדשה על בסיס שטחה בניכוי שטח הבניין שנהרס כאמור.
(ו)	נוכחה המועצה לדעת, לאחר גמר בנייתו של בנין, כי שטחו הבנוי בפועל אינו זהה לשטח הבניין שלגביו אושרה הבקשה להיתר בניה ושעל פיו שולם ההיטל תשיב לבעל הנכס, או תגבה ממנו, לפי העניין, בהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.
היטל לנכס אחר
(תיקון התשפ"ד)
4א.	(1)	היטל שטחים ציבוריים פתוחים לנכס אחר יחושב לפי שטח הקרקע ונפח הבניין שבנכס, וסכומו יהיה הסכום המתקבל ממכפלת שטח הקרקע ונפח הבניין בנכס, בשיעור תעריפי ההיטל המעודכנים.
(2)	הוראות סעיפים קטנים 4(ב) עד (ו) יחולו בשינויים המחויבים ולפי העניין גם על היטל שטחים ציבוריים פתוחים לנכס אחר.
היטל לנכס מעורב
(תיקון התשפ"ד)
4ב. 	היטל שטחים ציבוריים פתוחים לנכס מעורב יחושב וייקבע בהתאם לכללים האלה:
(1)	בשל חלק הנכס המיועד למגורים, יחושב וייקבע סכום ההיטל לנכס למגורים לפי סעיף 4 לחוק עזר זה;
(2)	בשל חלק הנכס המיועד לתכלית שאינה למגורים, יחושב וייקבע סכום ההיטל לנכס אחר לפי סעיף 5 לחוק עזר זה.
[bookmark: H2_בניה_חורגת]בניה חורגת
5.	(א)	בעל נכס חייב בתשלום היטל שצ"פ בשל בנייה חורגת שנבנתה בנכס.
(ב)	לעניין סעיף קטן (א), יראו את יום תחילת הבניה החורגת כפי שייקבע בידי המהנדס או את יום תחילת ביצוע עבודות פיתוח השטחים הציבוריים הפתוחים או מועד תחילתו של חוק עזר זה, לפי המועד המאוחר מביניהם, כמועד שבו התגבש החיוב בהיטל השצ"פ (להלן - מועד התגבשות החיוב).
(ג)	לצורך תשלום ההיטל לפי סעיף זה, תמסור המועצה לחייב דרישת תשלום.
(ד)	סכום ההיטל בשל בניה חורגת יהיה הסכום הגבוה מבין אלו:
(1)	הסכום המחושב לפי תעריפי ההיטל במועד התגבשות החיוב בתוספת תשלומי פיגורים;
(2)	אם הועלו תעריפי ההיטל במועד כלשהו לאחר מועד התגבשות החיוב (להלן - מועד ההעלאה) - סכום המחושב לפי תעריפי ההיטל המעודכנים בתוספת תשלומי פיגורים, החל מהמועד המאוחר מבין אלו:
(א)	מועד ההעלאה;
(ב)	חמש שנים טרם המועד בו התגלתה הבנייה החורגת;
לעניין סעיף זה, "הועלו תעריפי ההיטל" - העלאת תעריפים באמצעות תיקונו של חוק העזר.
(ה)	שולם ההיטל בגין בניה חורגת ונהרס בנין המהווה בניה חורגת בתוך חמש שנים מיום תחילת הבניה, תשיב המועצה לבעל הנכס את ההיטל ששילם בשל הבניה החורגת, בניכוי 20% משיעור ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.
היטל שטחים ציבוריים פתוחים באדמה חקלאית
(תיקון התשפ"ד)
5א.	(א)	בעל נכס מסוג אדמה חקלאית פטור מחבות בהיטל שטחים ציבוריים פתוחים.
(ב)	חדל נכס מלהיות אדמה חקלאית מכוח שינוי ייעודה על פי תכנית, חייב בעליו בתשלום היטל שטחים ציבוריים פתוחים, לפי הוראות חוק עזר זה.
(ג)חדל נכס מלהיות אדמה חקלאית, משניתן לגביו היתר לשימוש חורג, יחויב בעליו שטחים ציבוריים פתוחים[endnoteRef:1], לפי הוראות חוק עזר זה ובכפוף להוראות אלה: [1:  כך נכתב במקור, תיקון התשפ"ד.] 

(1)	ניתן ההיתר לפרק זמן של 5 שנים ויותר, ישלם בעל הנכס היטל מלא בשל הנכס;
(2)	ניתן ההיתר לפרק זמן הקצר מ-5 שנים, ישלם בעל הנכס בעד נכסו היטל בשיעור חלקי השווה ל-20% מסכומו המלא לכל 12 חודשים מתוך תקופת ההיתר.
(ד)	חדל נכס מלהיות אדמה חקלאית שלא מכוח תכנית לפי סעיף קטן (ב) או בלי שניתן לגביו היתר כאמור בסעיף קטן (ג), יחולו בעניינו הוראות סעיף 5 בשינויים המחויבים.
חיוב בהיטל בשל שטח המיועד להפקעה
6.	(א)	לא יוטל חיוב בהיטל שצ"פ בעד שטח המיועד להפקעה.
(ב)	שילם בעל נכס היטל שצ"פ ובמהלך 5 השנים שממועד התשלום הוחל בהליך הפקעה וניתנה הודעה בהתאם לחוק התכנון ו/או תחיקת הבטחון, תשיב המועצה לבעל הנכס את ההיטל ששילם, בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה  מיום התשלום ועד יום ההשבה.
[bookmark: H2_דרישה_לתשלום_ההיטל]דרישה לתשלום ההיטל
7.	(א)	לצורך תשלום ההיטל, תמסור המועצה לחייב בתשלומו דרישת תשלום שבה יפורט סכום ההיטל, הסעיף בחוק עזר מכוחו הוטל ההיטל, תעריפי ההיטל המעודכנים אשר שימשו בסיס לחישובו, מידות הנכס ששימשו יסוד לחיוב, דרכי תשלום ההיטל ומועד תשלומו; דרישת תשלום תימסר בעת התגבשות עילת חיוב כאמור בסעיפים 3 ו-5 לחוק עזר זה.
(ב)	לא נמסרה מסיבה כלשהי דרישת תשלום באחד המועדים הנזכרים בסעיף קטן (א) (להלן - מועד החיוב המקורי), רשאית המועצה למסור דרישת התשלום טרם מתן תעודת העברה לרשם המקרקעין ביהודה ושומרון;
במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.
(ג)	פגם בדרישת תשלום אינו גורע מחובת בעל נכס לשלם למועצה היטל שצ"פ לפי חוק עזר זה.
(ד)	דרישת תשלום שנמסרה לפי:
(1)	סעיפים 3(א)(1) או 5, תיפרע בתוך 30 ימים מיום מסירתה לבעל הנכס;
(2)	סעיפים 3(א)(2) או 7(ב), תיפרע בתוך 7 ימים מיום מסירתה לבעל הנכס ובכל מקרה כתנאי למתן ההיתר, התעודה או האישור המבוקשים.
[bookmark: H2_שערוך_חובות_בפיגור]שערוך חובות בפיגור
8.	(א)	לא שולם במועדו היטל שצ"פ שנמסרה לגביו דרישת תשלום לפי סעיפים 3(א)(1) או 5 יתווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.
(ב)	לא שולם במועדו היטל שצ"פ שנמסרה לגביו דרישת תשלום לפי סעיפים 3(א)(2) או 7(ב) תפקע דרישת התשלום; כל דרישת תשלום חדשה שתימסר בטרם הוצאו ההיתר, התעודה או האישור נושא הסעיפים האמורים, לפי העניין, תהיה בהתאם לתעריפי ההיטל המעודכנים ותעמוד בתוקפה ל-7 ימים ממסירתה לבעל הנכס. 
[bookmark: H2_טעות_בחיוב]טעות בחיוב
9.	שולם למועצה בטעות סכום נמוך או גבוה מסכום ההיטל על פי חוק עזר זה, ישא החייב בתשלום ההיטל או יושב לו, לפי העניין, ההפרש שבין הסכום ששולם בפועל לבין סכום ההיטל שהיה ניתן להטיל ביום התשלום על פי חוק עזר זה, בתוספת הפרשי הצמדה.
[bookmark: H2_חיוב_בעלים_משותפים]חיוב בעלים משותפים
10.	היה נכס בבעלות משותפת, תחול חובת ההיטל על כל אחד מבעלים[endnoteRef:2] המשותפים בנכס לפי חלקם היחסי בבעלות בנכס. [2:  כך נכתב במקור.] 

[bookmark: H2_קרן_ייעודית]קרן ייעודית
11.	כספי היטל השצ"פ יופקדו בקרן ייעודית אשר תשמש אך ורק לצרכי מימון עבודות לפיתוח שטחים ציבוריים פתוחים.
[bookmark: H2_מסירת_הודעות]מסירת הודעות
12.	מסירת הודעה, לרבות דרישת תשלום, לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם או במשלוח מכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי אפשר לקיים את המסירה כאמור, תהא המסירה בדרך של הצגת ההודעה במקום בולט באחד המקומות האמורים או הדבקתה על הנכס שבו היא דנה.
[bookmark: H2_הצמדה_למדד]הצמדה למדד
13.	סכומי ההיטלים שנקבעו בחוק עזר זה, יעודכנו, ב-16 בכל חודש שלאחר פרסומו של חוק עזר זה, (להלן- יום העדכון) לפי שיעור שינוי המדד, שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.
[bookmark: H2_מגבלת_גביה]מגבלת גביה
(תיקונים: התשע"ו, התשפ"ד)
14.	החל ביום ו' באלול התשפ"ו (19 באוגוסט 2026), הטלת היטל לפי חוק עזר זה תהא טעונה אישור של מליאת המועצה ושל הממונה כהגדרתו בתקנון או מי מטעמו.
[bookmark: H2_הוראת_שעה]הוראת שעה
15.	על אף האמור בסעיף 13, יעודכנו סכומי ההיטלים שנקבעו בחוק עזר זה, במועד פרסומו של חוק עזר זה (להלן - יום העדכון הראשון), לפי שיעור שינוי המדד, שפורסם לאחרונה לפני יום העדכון הראשון לעומת מדד חודש ספטמבר 2009.
[bookmark: H2_תחילת_תוקף]תחילת תוקף
16.	מועד תחילתו של חוק עזר זה יהא ממעד פרסומו על לוח המודעות במועצה.
[bookmark: H2_שם_החוק]שם החוק
17.	חוק עזר זה ייקרא "חוק עזר לאלפי מנשה (שטחים ציבוריים פתוחים), התשע"ג-2013.

תוספת ראשונה[endnoteRef:3] [3:  על אף האמור בסעיף 13 לחוק עזר זה, יעודכנו סכומי ההיטלים שנקבעו בחוק עזר זה, ביום 8.11.2023 (להלן - יום העדכון הראשון), לפי שיעור שינוי המדד, שפורסם לאחרונה לפני יום העדכון הראשון לעומת מדד חודש דצמבר 2020.] 

(סעיף 4)
(תיקונים: התשע"ו, התשפ"ד)

	שיעור ההיטל 
בשקלים חדשים

	1.
	קרקע - לכל מ"ר
	77.68

	2.
	בניין בנכס למגורים - לכל מ"ר
	25.89

	3.
	בניין בנכס אחר - לכל מ"ק
	5.75




תוספת שניה
(סעיף 3(א) (1) ו-(2))
טופס 1

אישור לצורך גביית היטל שצ"פ

הח"מ, מהנדס מועצה אזורית אלפי מנשה, מאשר בזה כי התכניות לביצוע עבודות לפיתוח שטחים ציבוריים פתוחים .......................................... מצויות בשלבי גמר, וכי בכוונת המועצה לצאת למכרז לביצוע העבודות האמורות או להתקשר כדין בדרך של ......................................... לביצוע עבודות האמורות[endnoteRef:4] (מחק את המיותר) וזאת לא יאוחר מיום ......................................... [4:  כך נכתב במקור.] 

אישור זה ניתן לפי סעיף 3(א)(1) לחוק עזר לאלפי מנשה (שטחים ציבוריים פתוחים) התשע"ג-2013.

תאריך .........................................
.............................................................
מהנדס מועצה מקומית אלפי מנשה

טופס 2

אישור לצורך גביית היטל שצ"פ

הח"מ, מהנדס מועצה אזורית אלפי מנשה, מאשר בזאת כי הליך תכנון העבודות לפיתוח שטחים ציבוריים פתוחים .......................................... מצויו בעיצומו וכי תחילת ביצוע העבודות צפוי להתקיים לא יאוחר מיום ......................................... 
אישור זה ניתן לפי סעיף 3(א)(2) לחוק עזר לאלפי מנשה (שטחים ציבוריים פתוחים) התשע"ג-2013.

תאריך .........................................
.............................................................
מהנדס מועצה מקומית אלפי מנשה



נתקבל, 9.4.2013
שלמה קטן
ראש המועצה המקומית
אלפי מנשה

נתאשר, 22.5.2013

אבנר כהן, הממונה 






